text: Kvikke regnepiger skraber millioner ind
  02 marts 2017 kl. 16.02
  To medarbejdere har i løbet at et år hentet næsten 10 millioner kroner ind til den kommunale husholdningskasse.
  De gør ikke meget væsen af sig og holder til i et lille kontor på det tidligere Juelsminde Rådhus. Men de to medarbejdere i Hedensted Kommune Pernille Lange og Maria Fly Nørskov har vist sig at være rigtig mange penge værd.
  Duoen udgør sammen en lille specialgruppe, der har specialiseret sig i at sørge for, at kommunen får alle de penge hjem i refusioner, som den har krav på.
  Arbejdet er til tider både kompliceret og langvarigt, men ifølge de to medarbejdere så er det også en udfordring, som er rigtig spændende.
  - Vi havde lovet politikerne en million om året i tre år, og nu har vi så nået 10 millioner på et år, så det er vi selvfølgelig glade for. Det er lidt godt gået, synes vi selv, siger Maria Fly Nørskov til TV SYD.
  